《十月十八日出都城途中写怀》
明代·刘师邵

驱车出都门，落日临高城。客怀方郁纡，悠悠赴修程。

四顾原野茫，萧萧北风鸣。恋阙首重回，怀人恨难平。

岂无万言书，亦足干圣明。上将补衮衣，下欲请长缨。

君子贵安分，苟禄非所荣。出处会有时，屑屑徒自轻。

扁舟归去来，乡山望中横。濯缨发浩歌，沧浪有馀清。

作者简介：姓亦作镏。明浙江山阴人，祖籍洛阳。字师邵。刘绩子。曾游京师，徐有贞等欲荐之，力辞，归里讲学教授，弟子知名者甚众。生平潜心经史，工诗文，与祖、父皆以文学名世，人称三刘。有《卢湖稿》、《纪游稿》。